**Ukrainan juutalaiset** ovat etnis-uskonnollinen vähemmistö Ukrainassa. Juutalaisia muutti kreikankielisiltä alueilta nykyisen Ukrainan seudulle antiikin aikana ja keskiajalla. Maan nykyinen juutalaisväestö polveutuu pääasiassa Ukrainaan 1200-luvun jälkeen Keski- ja Itä-Euroopasta muuttaneista aškenaseista.

Historia
--------

Juutalaisten yhteys nykyisen Ukrainan alueelle ulottuu Kreikan kautta antiikin ajalle. Juutalaisia kauppiaita oli asettunut kreikkalaisten siirtokuntiin Krimin niemimaalle 300-luvulla eaa. Varhaiskeskiajalla juutalaiskauppiaita liikkui myös Taka-Karpatian alueella. Krim tuli osaksi Bysantin valtapiiriä, ja sen juutalaiset kävivät kauppaa Konstantinopolin kanssa.

Osa Ukrainan alueesta liitettiin 600–700-lukujen aikana Kasaarien kaanikuntaan, josta tuli monelle juutalaiselle turvapaikka, kun Bysantissa heidän oikeuksiaan alettiin heikentämään. Kasaariaan muutti romaniot-juutalaisia ja mahdollisesti myös mizrahijuutalaisia. Kasaarien valta-asema päättyi 900-luvulla.

900-luvulla Kiovan Rusiin kuuluneeseen Kiovaan oli muodostunut juutalaisyhteisö, joka polveutui kreikkaa puhuvista romaniot-juutalaisista. Ukrainan seudun juutalaiset alkoivat jossain vaiheessa puhua itäslaavilaista, niin kutsutun kanaanin kielen itämurretta. Mongolivalloitus 1200-luvulla oli Ukrainan juutalaisille tuhoisa. Joskus on esitetty, että se olisi hävittänyt Kiovan Rusin juutalaisväestön jopa kokonaan, mutta Kevin Alan Brookin mukaan on todennäköistä, että osa heistä selvisi.

Seuraavina vuosisatoina Ukrainaan muutti paljon jiddišiä puhuvia aškenasijuutalaisia Keski- ja Itä-Euroopasta. Jos "Itä-Kanaanin" juutalaisia oli selviytynyt Ukrainassa, sulautuivat he aškenaseihin, joita oli huomattavasti enemmän. Ukrainan ja muun Itä-Euroopan nykyisen juutalaisväestön perusta muodostui näissä aškenasien muuttoaalloissa. Koska kasaarien valtakaudella osa heidän eliitistään oli ilmeisesti kääntynyt juutalaisuuteen, kehittyi 1800-luvulla vaihtoehtoteoria, että nykyiset Itä-Euroopan juutalaiset polveutuisivatkin pääosin kasaareista. Asiantuntijat yleisesti hylkäävät teorian. DNA-tutkimukset viittaavat Itä-Euroopan juutalaisten alkuperän olevan suurimmalta osin Länsi-Euroopasta saapuneissa aškenaseissa, joiden geneettinen pohja oli muodostunut pääasiassa Välimeren alueella.

Ukraina liitettiin suurelta osin Puolaan. Kuten muuallakin Itä-Euroopassa, myös Ukrainassa aškenasien tyypillinen asumismuoto oli shtetl-pikkukaupunki, jonka väestöstä juutalaiset muodostivat usein enemmistön. Puolan valtapiirissä juutalaiset olivat kauppias- ja käsityöläisluokkaa, joka sijoittui maanviljelijöiden ja aateliston väliseen tyhjiöön. Kasakkakapinoitsijoiden joukko mielsi juutalaiset kuitenkin osaksi puolalaisten aatelisten ja suurmaanomistajien luokkaa. 1600-luvun puolivälin kasakkakapinan yhteydessä juutalaisia murhattiin ja heidän seurakuntiaan tuhottiin. Monet juutalaiset alkoivat paeta Länsi-Eurooppaan. Näihin aikoihin syntyi hasidismiliike, joka oli osaltaan eräänlainen vastareaktio juutalaisten kokemiin pettymyksiin.

1700-luvun lopussa Puolan jakojen jälkeen suurin osa Ukrainan alueesta liitettiin Venäjän keisarikunnan vallan alaisuuteen, jonka juutalaisväestö määrättiin asumaan rajatulla asuinalueella. Muusta väestöstä erottuviin juutalaisiin kohdistui jännitteitä. Juutalaisten ja ukrainalaisten välillä oli silti jossain määrin kanssakäymistä, ja juutalaiset saivat ukrainalaisilta kulttuurisia vaikutteita. Jiddišiin esimerkiksi omaksuttiin sanastoa ukrainan kielestä. Väkivaltaisia juutalaisvainoja ei tapahtunut usein, mikä muuttui vuonna 1881, kun Aleksanteri II murhattiin vallankumouksellisten verkoston toimesta, jonka jäsenistä yksi oli juutalainen. Tästä aiheutuneista levottomuuksista syntyi pogromien aalto, minkä jälkeen juutalaisiin kohdistui useita joukkovainoja seuraavien vuosikymmenien aikana. Venäjän keisarit Aleksanteri III ja Nikolai II heikensivät juutalaisten oikeuksia entisestään, mikä johti useiden juutalaisten muuttamiseen länteen ja vaikutti myös nykysionismin syntymiseen.

Hasidijuutalaisia länsiukrainalaisessa kylässä vuonna 1917.
Ukrainan lyhytaikainen itsenäisyysvaihe paransi juutalaisten oikeuksia. Ukraina kuitenkin liitettiin pian osaksi sosialistista Neuvostoliittoa, ja myös juutalaisten uskonto ja kansallinen toiminta pyrittiin tukahduttamaan. Juutalaisväestö joka tapauksessa kasvoi, ja toisen maailmansodan kynnyksellä Ukrainassa asui 2,7 miljoonaa juutalaista.

Yli puolet ukrainanjuutalaisista kuoli holokaustissa. Sodan jälkeen Ukrainassa asui 840 000 juutalaista. Ukrainan itsenäistyttyä vuonna 1991 juutalainen kulttuuri alkoi elpyä.

Vuonna 2019 ilmestyneen artikkelin mukaan Ukrainassa asui noin 300 000 juutalaista. Vuonna 2022 Venäjä hyökkäsi täysimittaisesti Ukrainaan, mikä on johtanut pakolaisuuteen myös maan juutalaisväestön keskuudessa.

Ukrainan juutalaisryhmät
------------------------

Valtaosa ukrainanjuutalaisista on aškenaseja. Ukrainassa asuu myös krymtšakeja ja karaiitteja.

Tunnettuja ukrainanjuutalaisia
------------------------------

* Ba’al Shem Tov, hasidismin perustanut rabbi
* David Bronstein, shakinpelaaja
* Abraham Goldfaden, kirjailija
* Vladimir Horowitz, pianisti
* Golda Meir, Israelin pääministeri
* Selman Waksman, biokemisti
* Volodymyr Zelenskyi, Ukrainan presidentti

Lähteet
-------

1. 1 2 3  Brook, Kevin Alan: "The Khazars’ Conversion to Judaism", teoksessa *The Jews of Khazaria*. Rowman & Littlefield, 2018.
2. 1 2 3  Rodal, Alti: *A Journey Through the Ukrainian-Jewish Encounter: From Antiquity to 1914*. UJE. 2019.
3. ↑  Barnai, Samuel: Jews in the Ukraine. Teoksessa Ehrlich, M. Avrum (toim.): *Encyclopedia of the Jewish Diaspora: Origins, Experiences, and Culture*. ABC-CLIO, 2008.
4. ↑  Brook, Kevin Alan: *The Jews of Khazaria*, s. 19. Rowman & Littlefield, 2018. (englanniksi)
5. 1 2 3 4 5 6 7  Brook, Kevin Alan: "Eastern and Central European Jews after the Tenth Century", teoksessa *The Jews of Khazaria*. Rowman & Littlefield, 2018. (englanniksi)
6. ↑  Khazar *Britannica*. Viitattu 25.8.2023. (englanniksi)
7. 1 2 3  Brook, Kevin Alan: *The Maternal Genetic Lineages of Ashkenazic Jews*, s. 2–4. Academic Studies Press, 2022.
8. 1 2  Taube, Moshe: "1. The Jewish Presence in Eastern Europe", teoksessa *The Cultural Legacy of the Pre-Ashkenazic Jews in Eastern Europe*. University of California Press, 2023.
9. 1 2 3  Abramson, Henry: Ukraine *YIVO Encyclopedia of Jews in Eastern Europe*.  2010. Viitattu 24.8.2023.
10. ↑  Preiser-Kapeller, Johannes: Die Religion der Chasaren – en jüdisches Großreich?. *Religionen unterwegs* 22/1, maaliskuu 2016. Viitattu 25.5.2022 (saksaksi). Artikkelin englanninkielinen käännös Das andere Mittelalter -sivustolla.
11. ↑  Curta, Florin: *Eastern Europe in the Middle Ages (500-1300)*. Brill, 2019. ISBN 9004395199. (englanniksi)
12. ↑  Kassow, Samuel.: Shtetl *YIVO Encyclopedia of Jews in Eastern Europe*.  2010. Viitattu 24.8.2023.
13. ↑  Harviainen, Tapani & Illman, Karl-Johan (toim.): *Juutalainen kulttuuri*, s. 215. Helsinki: Otava, 2003.
14. ↑  Harviainen, Tapani & Illman, Karl-Johan (toim.): *Juutalainen kulttuuri*, s. 162. Helsinki: Otava, 2003.
15. ↑  Harviainen, Tapani & Illman, Karl-Johan (toim.): *Juutalainen kulttuuri*, s. 217. Helsinki: Otava, 2003.
16. 1 2 3  Klier, John: Pogroms. *YIVO Encyclopedia of Jews in Eastern Europe*. 2010.
17. ↑  Harviainen, Tapani & Illman, Karl-Johan (toim.): *Juutalainen kulttuuri*, 3. painos, s. 219. Helsinki: Otava, 2003 ISBN 951-1-13313-6.
18. 1 2 3 4  History of Ukraine *jewishportland.org*. Viitattu 25.5.2022. (englanniksi)
19. ↑  Harviainen, Tapani & Illman, Karl-Johan (toim.): *Juutalainen kulttuuri*, s. 220. Helsinki: Otava, 2003.
20. 1 2  The Jews of Ukraine. Who are they? *Ukraїner*.  20.12.2019. Viitattu 25.5.2022. (englanniksi)
21. ↑  Jewish Federations & the Crisis in Ukraine: May 4, 2022 *The Jewish Federations of North America*.  4.5.2022. Viitattu 25.5.2022. (englanniksi)
22. ↑  The Baal Shem Tov *My Jewish Learning*. Viitattu 26.5.2022. (englanniksi)
23. ↑  David Bronstein, 82, Chess Champion, Dies *The New York Times*.  7.12.2006. Viitattu 26.5.2022. (englanniksi)
24. ↑  Avrom Goldfaden | Jewish author *britannica.com*. Viitattu 26.5.2022. (englanniksi)
25. ↑  Vladimir Horowitz (Piano) - Short Biography *bach-cantatas.com*. Viitattu 26.5.2022. (englanniksi)
26. ↑  Golda Meir becomes Israeli Prime Minister *History Today*. Viitattu 26.5.2022. (englanniksi)
27. ↑  Selman Waksman *famousscientists.org*. Viitattu 26.5.2022. (englanniksi)
28. ↑  Kohtalo käsikirjoitti koomikon suureen tragediaan *Suomenmaa.fi*.  25.2.2022. Viitattu 26.5.2022.